AKR บวกสวนตลาด เก็งสัปดาห์นี้คว้างานโซลาร์ชุมชน ก.พลังงาน 800 MW
AKR บวกสวนตลาด เก็งสัปดาห์นี้คว้างานโซลาร์ชุมชน ก.พลังงาน 800 MW โดยคาดว่าจะได้รับงานอย่างน้อย 40 เมกะวัตต์ โดย ณ เวลา 10.26 น.อยู่ที่ 1.98 บาท บวก 0.04 หรือ 2.06% มูลค่าการซื้อขาย 73.06 ล้านบาท
6 ก.ค. 2558

ผู้สื่อข่าวรายงานว่า ราคาหุ้น บริษัท เอกรัฐวิศวกรรม จำกัด (มหาชน) หรือ AKR ณ เวลา 10.26 น.อยู่ที่ 1.98 บาท บวก 0.04 หรือ 2.06% มูลค่าการซื้อขาย 73.06 ล้านบาท ขณะที่ดัชนีหุ้นไทยโดยรวมลบ 0.69%

บล.เคเคเทรด แนะเทคนิคเช้านี้AKR แนะนำซื้อเก็งกำไรในกรอบแนวรับ 1.92 แนวต้าน 2.10 คำแนะนำ ราคาหุ้นปิดเป็นแนวโน้มทางขาขึ้นยืนเหนือเส้นค่าเฉลี่ย 10 วันหลังจากปรับฐาน 4 เดือน เริ่มมีวอลุ่มเด่น แนะนำซื้อเก็งกำไรได้
บล.ฟินันเซีย ไซรัส แนะซื้อเก็งกำไร AKR แนวรับ 1.87, 1.82-1.80 แนวต้าน 2-2.04, 2.20 โดยมองราคาหุ้นแกว่งตัวออกด้านข้างมาได้พักใหญ่ก่อนที่ล่าสุดจะเริ่มมีจังหวะดีดตัวขึ้นได้แรงพอสมควรอีกครั้งวานนี้ด้วยมูลค่าการซื้อขายที่หนาแน่น ขณะที่ Indicator ก็ส่งสัญญาณสนับสนุนในเชิงบวก น่าจะมีลุ้นปรับตัวขึ้นทดสอบแนวต้านต่างๆและเป็นจังหวะเก็งกำไรได้
ขณะเดียวกันบล.โกลเบล็กมองว่าAKR สัปดาห์นี้คาดสรุปหลักเกณฑ์รับซื้อไฟฟ้าจากโซลาร์ฟาร์มหน่วยงานราชการและสหกรณ์ภาคการเกษตร 800 เมกะวัตต์ 
โดยก่อนหน้านี้ นายดนุชา น้อยใจบุญ กรรมการผู้จัดการ AKR เปิดเผยว่า สัปดาห์นี้ (6-10 ก.ค.58) คาดกระทรวงพลังงานจะออกมาขับเคลื่อนโครงการพลังงานทดแทนแสงอาทิตย์ หรือ “โซลาร์ชุมชน” ขนาด 800 เมกะวัตต์ (ในส่วนราชการและสหกรณ์การเกษตร) ของหน่วยราชการต่างๆ อย่างเป็นทางการ โดยตามกำหนดต้องดำเนินการให้แล้วเสร็จภายในกลางปี 2559
เบื้องต้นบริษัทยังมั่นใจว่า ภายใต้โครงการ “โซลาร์ชุมชน” นี้จะได้รับงานอย่างน้อย 40 เมกะวัตต์ แบ่งเป็นได้รับใบอนุญาตจ่ายไฟจากหน่วยงานราชการต่างๆ 20 เมกะวัตต์ และการรับเหมาก่อสร้าง (EPC) อีก 20 เมกะวัตต์
นอกจากนี้ภายใต้โครงการโซลาร์ชุมชนและโครงการค้างท่ออีกจำนวน  1370 เมกะวัตต์ซึ่งตามกำหนดต้องดำเนินการให้แล้วเสร็จภายในเดือนธันวาคม 2558 นี้ ยังทำให้ความต้องการหม้อแปลงเพิ่มขึ้นเป็นเท่าตัวด้วย
โดยภายหลังที่บริษัทได้ข้อสรุปโครงการ “โซลาร์ชุมชน” บริษัทจะเริ่มเดินหน้าก่อสร้างโรงไฟฟ้าในทันที คาดว่าจะใช้เวลาก่อสร้างแล้วเสร็จประมาณ 5-6 เดือน ซึ่งจะสามารถจำหน่ายไฟฟ้าเชิงพาณิชย์ (COD) เพื่อรับรู้กำไรและรายได้ในปี 2559 เป็นต้นไป